CELEX: 
Language: bg
Date: 2018-06-28 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за коригиране на Делегиран регламент (ЕС) 2016/2374 на Комисията за установяване на план за премахване на изхвърлянето на улов за определени видове дънен риболов в югозападните води

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Делегиран регламент (ЕС) 2016/2374 на Комисията от 12 октомври 2016 г. беше установен план за премахване на изхвърлянето на улов за определени видове дънен риболов в югозападните води и с него беше определено подробно изпълнението на задължението за разтоварване на сушата, предвидено в член 15 от Регламент (ЕС) № 1380/2013.
            
            
               На 2 юни 2017 г. Белгия, Испания, Нидерландия, Португалия и Франция представиха на Комисията съвместна препоръка (СП), в която предлагат изменение на плана за премахване на изхвърлянето на улов, установен с Делегиран регламент (ЕС) 2016/2374. Въз основа на това беше приет Делегиран регламент (ЕС) 2018/44 на Комисията от 20 септември 2017 г. за изменение на Делегиран регламент (ЕС) 2016/2374 за установяване на план за премахване на изхвърлянето на улов за определени видове дънен риболов в югозападните води. 
            
            
               В съответствие с член 18 от Регламент (ЕС) № 1380/2013 на Комисията беше представена съвместна препоръка (СП), разработена от засегнатите държави членки (т.е. Белгия, Испания, Нидерландия, Португалия и Франция, наричани по-нататък „държавите членки, споделящи югозападните води“), които имат пряк управленски интерес в съответните видове риболов в този регион. 
            
            
               Тъй като в приложението към Делегиран регламент (ЕС) 2018/44 е допусната грешка, настоящият коригиращ делегиран регламент е изготвен с цел поправка на грешката.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Съвместната препоръка беше изготвена от съответните държави членки, които си сътрудничат в регионален модел и работят съвместно на техническо равнище под ръководството на група на високо равнище от ръководителите на органите по рибарство и в тясно сътрудничество със заинтересованите страни.
            
            
               При разработването на СП бяха проведени консултации с Консултативния съвет за югозападните води във връзка с мерките, предвидени в СП. 
            
            
               Планът за премахване на изхвърлянето на улов за определени видове дънен риболов в югозападните води постепенно привежда видовете риболов, предложени от държавите членки, както са предвидени в член 15 от Регламент (ЕС) № 1380/2013, към задължението за разтоварване, поради което е важно допуснатата грешка да бъде коригирана с цел получаването на съгласуван план за премахване на изхвърлянето на улов за определени видове дънен риболов в югозападните води.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обобщение на предложеното действие
            
            
               Главното правно действие се изразява в приемането на мерки, с които да се улесни изпълнението на задължението за разтоварване на сушата.
            
            
               В регламента са посочени видовете риба и видовете риболов, за които ще се прилагат специални мерки.
            
            
               Правно основание
            
            
               Член 15, параграф 6 и член 18, параграфи 1 и 3 от Регламент (ЕС) № 1380/2013.
            
            
               Принцип на субсидиарност
            
            
               Предложението попада в обхвата на изключителната компетентност на Европейския съюз.
            
            
               Принцип на пропорционалност
            
         
         
            
               Предложението попада в обхвата на делегираните правомощия, предоставени на Комисията по силата на член 15, параграф 6 от Регламент (ЕС) № 1380/2013, и не надхвърля необходимото за постигане на целта на посочената разпоредба.
            
            
               Избор на инструмент
            
            
               Предложен инструмент: делегиран регламент на Комисията.
            
            
               Други средства не биха били подходящи поради следната причина: правомощията за приемането на план за премахване на изхвърлянето на улов посредством делегирани актове са предоставени на Комисията. Държавите членки, които имат пряк управленски интерес, представиха съвместна препоръка. Мерките, предвидени в съвместната препоръка, и включени в настоящото предложение, се основават на най-добрите налични научни становища и изпълняват всички съответни изисквания по член 18, параграф 5 от Регламент (ЕС) № 1380/2013.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 28.6.2018 година
            
            
               за коригиране на Делегиран регламент (ЕС) 2016/2374 на Комисията за установяване на план за премахване на изхвърлянето на улов за определени видове дънен риболов в югозападните води
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  1
               , и по-специално член 15, параграф 6 и член 18, параграфи 1 и 3 от него,
            
            
               като има предвид, че:
            
            
               (1)Регламент (ЕС) № 1380/2013 има за цел постепенното премахване във всички рибни стопанства на Съюза на изхвърлянето на улов, като се въведе задължение за разтоварване за улова от видовете, които са обект на ограничения на улова.
            
            
               (2)С цел изпълнение на задължението за разтоварване, с член 15, параграф 6 от Регламент (ЕС) № 1380/2013, на Комисията се предоставя правомощие да приема планове за премахване на изхвърлянето улов посредством делегирани актове въз основа на съвместни препоръки, разработени от държавите членки след консултации със съответните консултативни съвети.
            
            
               (3)С Делегиран регламент (ЕС) 2016/2374 на Комисията
                  2
                беше установен план за премахване на изхвърлянето на улов за определени видове дънен риболов в югозападните води след представянето през 2016 г. на съвместна препоръка от страна на Белгия, Испания, Нидерландия, Португалия и Франция (групата за югозападните води).
            
            
               (4)На 2 юни 2017 г. Белгия, Испания, Нидерландия, Португалия и Франция представиха нова съвместна препоръка, в която предложиха редица изменения на плана за премахване на изхвърлянето на улов. Въз основа на това Комисията прие Делегиран регламент (ЕС) 2018/44 за изменение на Делегиран регламент (ЕС) 2016/2374
                  3
               . 
            
            
               (5)На 26 октомври 2017 г. групата за югозападните води уведоми Комисията за наличието на грешка в текста на приложението към Делегиран регламент (ЕС) 2018/44 по отношение на риболова на мерлуза, който е обект на задължение за разтоварване. Съгласно сега действащата версия на това приложение, риболовът на мерлуза, извършван в зони VIIIc и IXa на ICES (Международен съвет за изследване на морето) с дънни тралове и грибове, е обект на задължението за разтоварване, ако общото количество мерлуза, разтоварено на сушата в периода 2014/2015 г., е надхвърлило 5 % от всички разтоварени видове и е повече от 5 метрични тона. Това условие обаче вече не е приложимо.
            
            
               (6)Поради това е необходимо да бъде коригиран Делегиран регламент (ЕС) 2016/2374, изменен с Делегиран регламент (ЕС) 2018/44.
            
            
               (7)Тъй като грешката в текста на приложението към Делегиран регламент (ЕС) 2016/2374 е направена с Делегиран регламент (ЕС) 2018/44 и за да се избегне евентуално прекъсване и правна несигурност при прилагането на задължението за разтоварване, настоящият регламент следва да влезе в сила в деня след датата на публикуването му и следва да се прилага със задна дата от датата на прилагане на Делегиран регламент (ЕС) 2018/44,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
         
         
            
               В четвъртата колона на таблицата „3. Риболов на мерлуза (Merluccius merluccius)“ в приложението към Делегиран регламент (ЕС) 2016/2374 текстът:
            
            
               „Кораби, които отговарят на следните кумулативни критерии:
            
            
               (1)1. Използват мрежа с размер на отвора, по-голям или равен на 70 mm
            
            
               (2)2. Общото разтоварено количество мерлуза в периода 2014/2015 г. (1) се състои от: повече от 5 % от всички разтоварени видове и повече от 5 метрични тона.“
            
            
               се заменя със следното:
            
            
               „Използват мрежа с размер на отвора, по-голям или равен на 70 mm“.
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от 1 януари 2018 г.
            
            
               Настоящият регламент е задължителен в своята цялост и се прилага пряко във всички държави членки.
            
            
            
               Съставено в Брюксел на 28.6.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        OВ L 354, 28.1.2013 г., стр. 22. 
               
               
                  
                     (2)
                  
                        Делегиран регламент (ЕС) 2016/2374 на Комисията от 12 октомври 2016 г. за установяване на план за премахване на изхвърлянето на улов за определени видове дънен риболов в югозападните води (ОВ L 352, 23.12.2016 г., стр. 33).
               
               
                  
                     (3)
                  
                        Делегиран регламент (ЕС) 2018/44 на Комисията от 20 октомври 2017 г. за изменение на Делегиран регламент (ЕС) 2016/2374 за установяване на план за премахване на изхвърлянето на улов за определени видове дънен риболов в югозападните води (ОВ L 7, 12.1.2018 г., стр. 1.)